Albei ‘plaasmoordenaars’ wat ontsnap weer vasDries Botha. Foto: Facebook Albei die vermeende moordenaars van die boer Dries Botha (57) wat in Desember ontsnap het, is nou weer aangekeer. Felix Mlambo (26) is omstreeks 20:30 Sondagaand in Rietfontein in Noordwes weer in hegtenis geneem, het kapt. Sam Tselanyane, woordvoerder van die polisie, bevestig. Dit kom nadat die ander vermeende moordenaar wat vroeër ontsnap het, Caiphus Shilenge (26), op 13 Februarie in die Kleinfontein-omgewing by Brits in hegtenis geneem is. Botha het dae nadat hy op 4 Julie 2017 op sy kleinhoewe in die Kleinfontein-omgewing aangeval is, in ŉ hospitaal in Johannesburg aan sy wonde beswyk. Shilenge is in dieselfde omgewing in hegtenis geneem waar Botha vermoor is. Shilenge en Mlambo het in Desember saam met nog vyf aangehoudenes daarin geslaag om uit die polisieselle op Hartbeespoort te ontsnap. Die polisie is steeds op soek na Henry Sithole (22) en Paul Samuel Mozite (24). Hulle word nie met die moord op Botha verbind nie. Mlambo en Shilenge is twee van sewe verdagtes wat aangekla word van die moord op Botha in Julie 2017 op ŉ kleinhoewe naby Brits. Die ander vyf vermeende moordenaars wat daarvan verdink word dat hulle betrokke was by die plaasaanval in Julie 2017 waartydens Botha sewe keer geskiet is, word steeds in dieselfde selle aangehou. Hulle is Promise Mlambo, Joshias Mgwenya, Tshepo Mokgobo (al drie 26), Trust Mfofiti (20) en Thomas Sambana (18).